Inperking: Hoe om angs, vrees en onsekerheid die hoof te bied - Corona Krisissentrum
Tuis / COVID-19 / Inperking: Hoe om angs, vrees en onsekerheid die hoof te bied
Inperking: Hoe om angs, vrees en onsekerheid die hoof te bied
Dis 'n bang tyd. Ons is midde-in 'n wêreldwye Covid-19-pandemie en hou by 'n ongehoorde landwye inperking.
Sommige van ons bly in provinsies met 'n groot getal geïnfekteerde mense. Ander staal hulle vir wat voorlê. En almal van ons hou die koerantopskrifte dop en wonder wat volgende gaan gebeur.
"Vir baie mense is die onsekerheid rondom die koronavirus die moeilikste om te hanteer," sê die kardioloog dr. Melinda Smith. "Ons weet nie presies hoe dit ons gaan raak of hoe erg dit gaan word nie. En dit maak dit net te maklik om te katastrofeer en uit te wentel na oorweldigende vrees en paniek."
Vrese rondom Covid-19 kan 'n emosionele tol eis, veral as jy reeds met 'n angssteuring saamleef. Maar jy is nie magteloos nie. Die volgende wenke kan jou help om deur hierdie stresvolle tyd te kom:
Bly ingelig – maar moenie die nuus obsessief dophou nie
Dit is belangrik om ingelig te bly, veral oor wat in jou gemeenskap aangaan, sodat jy die aanbevole veiligheidsmaatreëls kan volg en jou deel kan doen om die verspreiding van die koronavirus te vertraag. Daar is egter 'n klomp verkeerde inligting wat die ronde doen, sowel as sensasiebeluste dekking wat op die vrees teer. Dit is essensieel om oordeelkundig te wees met wat jy lees en dophou. Bly by betroubare bronne soos die Nasionale Instituut vir Oordraagbare Siektes (NIOS) en die Wêreldgesondheidsorganisasie (WGO). Beperk die aantal kere wat jy kontroleer vir opdaterings en los die media uit as jy oorweldig begin voel.
Fokus op dinge wat jy kan beheer
As jy voel dat jy vasgevang word in die angs vir wat kan gebeur, probeer om jou fokus te skuif na dinge wat jy kan beheer. Jy het byvoorbeeld nie beheer oor hoe ernstig die uitbreking in jou provinsie is nie, maar jy kan stappe doen om jou persoonlike risiko en die risiko dat jy dit onwetend na andere versprei te verlaag. Jy het byvoorbeeld beheer oor hoe dikwels jy jou hande was en hoe nougeset jy die sosiale afstand nakom as jy kruideniersware gaan koop.
Bly in verbinding – selfs as jy fisies geïsoleer is
Die nasionale inperking bring sosiale distansiëring mee, maar mense is sosiale diere; ons wese is vir konneksie bedraad. Isolasie en eensaamheid kan angs en depressie vererger en selfs ons fisiese gesondheid affekteer. Dit is lewensbelangrik om gekonnekteer te bly so goed ons kan en uit te reik vir steun as dit nodig is. Maak dit 'n prioriteit om met vriende en familie in verbinding te bly. As jy geneigd is om te onttrek as jy depressief en angstig is, oorweeg die skedulering van telefoonoproepe, Chat of Skype-datums om die neiging teë te werk.
Moenie dat die koronavirus elke gesprek oorheers nie. Dit is essensieel om weg te breek van stresvolle gedagtes aan die pandemie en mekaar se geselskap te geniet. Lag, deel stories en fokus op ander dinge wat in mekaar se lewens aangaan.
As jy oorweldig voel en nie die mas opkom nie, is dit dalk tyd om professionele hulp te soek. Verskeie terapeute en sielkundiges stel hul dienste per telefoon en video-Chat beskikbaar. Die Suid-Afrikaanse Depressie-en-angsgroep (Sadag) is ook in hierdie tyd beskikbaar.
Health24: https://www.health24.com/Medical/Infectious-diseases/Coronavirus/coronavirus-news-on-social-media-stressing-you-out-heres-how-to-handle-the-anxiety-20200326-2